La Bibia piemontèisa/Testament Vej/Deuteronomi/Deuteronomi 18


Deuteronòmi

18

Disposission për ij sacerdòt levìtich 

"Arcordeve che ij sacerdòt levìtich - visadì l'antrega tribù 'd Levi - a 'rseivran gnun-a porsion ëd tèra an tra j'àutre tribù d'Israel. Lor a vivran dai sacrifissi complet fàit a Nosgnor e dai prodòt ëd Soa ardità. Lor a l'avran an tra j'Israelita gnun-a d'àutra ardità che Nosgnor midem, pròpi coma chiel a l'avìa dit. 

Sta-sì a l'é la part ëd competensa dij sacerdòt, cola ch' ël pòpol a dovrà deje quand ch'a smonran ëd sacrifissi, ch'a sìa 'd beu o 'd feje: lor a daran ai sacerdòt la spala, la ciafela e le buele. I l’avreve 'dcò da deje ai sacerdòt le primissie 'd vòst forment, dël vin giovo, ëd l'euli d'uliva e dla prima lan-a 'd vòstre feje, përchè Nosgnor a l'ha soasì la tribù 'd Levi, an tra tute j'àutre tribù, për sté dë 'dnans al Signor vòstr Dé e servilo an sò nom an përmanensa. 

Fé cont che 'n Levita, përchè a-j pias parèj, a decida 'd tramudesse da soa borgà d'Israel (a-i fà pa 'ndoa ch'a viva) e ch'a vada a sté 'nt ël leugh che Nosgnor a soasiss për ël servissi divin. Chiel a podrà ufissié 'mbelelà 'nt ël nòm ëd Nosgnor sò Dé, giusta coma tùit j'àutri sò compagn levita ch'a servo Nosgnor an col leugh-là. Chiel a podrà gòde dla porsion ëd soa competensa combin ch'a podrìa già 'rsèive l'agiut ëd soa famija.

Disposission për ij profeta 

Cand ch'i sareve intrà 'nt la tèra che Nosgnor vòstr Dé av dà, fé bin atension a nen copié ij costum arpugnant ëd cole nassion. Për esempi, vardeve dal sacrifiché vòstr fieul o vòstra fija coma dj'olocàust. E lassé nen che vòstra gent a pràtica la strologìa, la mascarìa, la gàbola o la negromansìa, o ch'a fasa 'd malifissi, ch'a 'nciarma jë spirit o ch'a ciama j'ànime dij mòrt. Nosgnor, an efet, a l'ha 'n ghignon chëcchëssìa ch'a fasa 'd ròbe parèj. A l'é pròpi përché j'àutre nassion a l'han fàit d'abominassion parìa che Nosgnor a-j taparerà via da 'dnans a voi. Vojàutri i l'eve da esse sensa rimpròcc dë 'dnans al Signor, vòst Dé. A son le nassion ch'i seve 'n camin a dësproprié ch'a ciamo consèj a 'd mascon e dë stròlogh, ma 'l Signor vòst Dé a l'ha nen dave l’autorisassion ëd fé ròbe parèj".

Mosè a l'ha seguità a dì: "Nosgnor vòst Dé a farà seurte fòra d'an mes a voi, da 'n mes a vòstri compagn israelita, un profeta coma ch'i lo son mi: i l'avreve da scotelo. A l'é sossì ch'i l'eve domandà a Nosgnor vòst Dé quand ch'i j'ere butave 'nsema ai pé dël Mont Sinai. A Nosgnor vòst Dé i l'avìe ciamaje 'd nen torna sente soa vos, o 'd vëdde col grand feu, për tëmma 'd meuire!”.Anlora Nosgnor a l'ha dime: 'Lòn ch'a l'han dit a l'é giust'. Për lor i farai seurte d'an mes ai sò compagn israelita un profeta coma ti. I butrai mie paròle 'nt soa boca e chiel a dirà al pòpol tut lòn ch'i-j comando 'd dì. Col ch'a scota nen ij mëssagi che 'l profeta a proclama a mè nom a l'avrà da fé ij cont con mi. Tutun, ël profeta ch'a dìs ch'a parla a mè nòm, ma che lolì a l'é nen vera o ch'a parla a nòm ëd n'àutr dio, a dovrà esse condanà a mòrt. 

Peul d'esse ch'i ciame drinta 'd vojàutri: 'Ma coma fom-ne a savèj se soe paròle a l'ha nen dije 'l Signor?'. Se 'l profeta a dis ëd parlé 'nt ël nòm ëd Nosgnor, ma soa predission as compiss nen, lolì a veul di ch'a l'é nen ëstàit Nosgnor a deje col mëssagi. Col profeta a l'ha parlà sensa mia autorità e i l'eve pa da avejne tëmma".

Nòte 

Bibia
Testament Vej
Deuteronomi